ตลาดหุ้นเอเชียดีดตัวขึ้นเช้านี้ ขานรับข้อมูลเศรษฐกิจสหรัฐสดใส
ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการพุ่งขึ้นของตลาดหุ้นนิวยอร์ก ขานรับข้อมูลเศรษฐกิจที่แข็งแกร่งของสหรัฐ
3 พ.ย. 2558

ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการพุ่งขึ้นของตลาดหุ้นนิวยอร์ก ขานรับข้อมูลเศรษฐกิจที่แข็งแกร่งของสหรัฐ
ดัชนี MSCI Asia Pacific ไม่รวมญี่ปุ่น เพิ่มขึ้น 0.5% เมื่อเวลาประมาณ 9.50 น.ตามเวลาโตเกียว
ดัชนี SSE Composite ตลาดหุ้นจีนเปิดวันนี้ที่ 3,330.32 จุด เพิ่มขึ้น 5.23 จุด, ดัชนี HSI ตลาดหุ้นฮ่องกงเปิดวันนี้ที่ 22,603.15 จุด เพิ่มขึ้น 233.11 จุด, ดัชนี TAIEX ตลาดหุ้นไต้หวันเปิดวันนี้ที่ 8,643.21 จุด เพิ่มขึ้น 28.44 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,042.60 จุด เพิ่มขึ้น 7.36 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,001.72 จุด เพิ่มขึ้น 27.31 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,665.07 จุด เพิ่มขึ้น 1.00 จุด ส่วนตลาดหุ้นญี่ปุ่นปิดทำการเนื่องในวันวัฒนธรรมแห่งชาติ
ทั้งนี้ตลาดหุ้นในเอเชียดีดตัวขึ้นขานรับข้อมูลเศรษฐกิจที่สดใสของสหรัฐ โดยมาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตขั้นสุดท้ายของสหรัฐอยู่ที่ระดับ 54.1 ในเดือนต.ค. เพิ่มขึ้นจากระดับ 54.0 ของตัวเลขเบื้องต้น โดยค่าดัชนีที่สูงกว่า 50 บ่งชี้ว่า ภาคการผลิตยังคงมีการขยายตัว
ดัชนี PMI ภาคการผลิตเดือนต.ค.ขยายตัวได้ดีกว่าระดับ 53.1 ของเดือนก.ย. และยังแข็งแกร่งกว่าที่นักวิเคราะห์คาดการณ์ไว้ที่ระดับ 53.0 ในเดือนต.ค.
ด้านกระทรวงพาณิชย์สหรัฐเปิดเผยว่า การใช้จ่ายด้านการก่อสร้างดีดตัวขึ้นแตะระดับสูงสุดในรอบ 7 ปีครึ่งในเดือนก.ย. โดยพุ่งขึ้น 0.6% สู่ระดับ 1.09 ล้านล้านดอลลาร์ ซึ่งเป็นระดับสูงสุดนับตั้งแต่เดือนมี.ค.2008 และดีกว่าที่นักวิเคราะห์คาดว่าการใช้จ่ายด้านการก่อสร้างจะเพิ่มขึ้น 0.5% ในเดือนก.ย.
 
 